Oficial al Ambasadei SUA, reacție după scrisoarea lui Rudy Giuliani: ”Guvernul SUA nu comentează opiniile sau concluziile unor persoane fizice, cetăţeni americani / Ne menținem îngrijorarea față de modificarea codurilor penale”

Donald L. Caroll, purtătorul de cuvânt al Ambasadei SUA la București, arată într-un răspuns la întrebările adresate de G4Media.ro despre scrisoarea lui Rudy Giuliani că ”Guvernul SUA nu comentează opiniile sau concluziile unor persoane fizice, cetăţeni americani”.

Mai mult, oficialul Ambasadei SUA arată că Statele Unite ale Americii își mențin poziția exprimată pe 28 iunie, când își exprimau îngrijorarea față de modificarea legislației penale și încurajau România să continue lupta anticorupție.

Răspunsul integral al purtătorului de cuvânt al Ambasadei SUA:

1. Vă sugerez să îl contactaţi pe domnul Giuliani pentru comentarii cu privire la declaraţiile prezentate ca fiind ale sale.

2. Guvernul SUA nu comentează opiniile sau concluziile unor persoane fizice, cetăţeni americani.

3. Aşa cum s-a menţionat în declaraţia comună a Ambasadei Statelor Unite la Bucureşti şi a principalilor parteneri europeni ai României, din 28 iunie (https://ro.usembassy.gov/potential-negative-impact-of-criminal-law-amendments):

-Până recent, România a demonstrat un progres considerabil în combaterea corupţiei şi construirea unui stat de drept eficient. Îi încurajăm pe români să continue pe această cale.

– Urmărim cu atenţie schimbările la codurile penal şi de procedură penală şi ne menţinem îngrijorarea că mai multe dintre ele pot împiedica cooperarea internaţională în domeniul aplicării legii şi pot afecta negativ lupta împotriva unei serii de infracţiuni.

– Încurajăm toate părţile implicate să reexamineze răspunsul experţilor juridici români precum Consiliul Superior al Magistraturii şi al experţilor internaţionali cum sunt Grupul Statelor împotriva Corupţiei (GRECO) al Consiliului Europei şi Comisia de la Veneţia.

Foto: Rador